Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од ОМ од Кочани поднесена против Министерството за здравство, по предметот Барање за пристап до информации од јавен карактер, на 05.03.2025 година, го донесе следното:

**Р Е Ш Е Н И Е**

1. Жалбата изјавена од ОМ од Кочани, поднесена против Министерството за здравство, заведена во Агенцијата под број 08-73 на 25.02.2025 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## ОМ од Кочани, како што е наведено во Жалбата, на 03.02.2025 година поднел Барање за пристап до информации од јавен карактер до Министерството за здравство, со кое побарал по е-маил да му се достави фотокопија, електронски запис од следната информација:

## “ 1. Дали Стоматолошката комора има право да врши надзор во стоматолошка ординација и што може да проверува при надзорот?

## 2. Што се подразбира и што опфаќа поимот “стручни упатства“ од член 296 став 1 од Законот за здравствена заштита?

## 3. Кои стручни упатства се задожителни за работа на докторите на стоматологија и кој ги издава истите?

## 4. Доколку Мистерството за здравство ги создало стручните упатства од точка 3 на ова барање, доставете ги во прилог на одговорот.

## 5. Што опфаќа поимот “стручна работа“ и на кој начин Комората може и е дозволено согласно позитивните законски прописи да ја контролира и да ја оцени стручната рабоата во здравствена установа?

## 6. Дали е потребно Стоматолошката комора да ги проверува условите и начинот на работа во ординацијата или друг орган и според кои упатства и регулатива може комората да ја врши истата?“

Имателот на информации постапувајќи по Барањето доставил одговор на бараните информации, по што Барателот на информации достави Жалба до Агенцијата, заведена под број 08-73 од 25.02.2024 година.

Во жалбата Барателот на информации наведува дека Имателот на информации не донел соодветно решение со образложение и правна поука по поднесеното барање и дека доставените одговори до барателот не е познато кој ги изготвил, бидејќи истите не се потпишани од службено лице за посредување со информации од јавен карактер, не се целосни и се сведуваат на цитирање на одредбите од Законот за здравствената заштита.

Агенцијата, преку е-маил заведен под број 08-73 од 25.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

При повторното постапување по предметот, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ги достави бараните информации**,** **на начин и во форма наведени во Барањето**.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата